贈善懽禪師
作者：劉弇
朝代：宋

paragraphs: 劫塵吹冥冥，人乃萬物一。
流浪苦趣中，奚啻燋豕蝨。
爰有勇猛子，間以捷脛出。
一念得西證，茲謂能事畢。
誰其秀開士，懽也早奇崛。
親更藥病師，熟寐驚孤叱。
祖關决重鍵，法肆躪通術。
顔顔空王臣，排嶂方山屹。
又如富兒曹，百寶爛私室。
况有清整姿，宛是青田匹。
憶昨螺水曲，囅然契微密。
眉宇殊津津，襟期洞無窒。
詩成泣神姦，濉渙湧新帙。
長驅筆陣閑，坐諷秋蛩唧。
蕭條晝公後，微子吾幾失。
方期汗漫遊，悵別念茲日。
孤雲爾錫駐，過鳥吾帆疾。
聊作魚相忘，無多嗤蚌鷸。